Kommissionens beslutning

af 25. juli 2000

om ændring af bilag IV til Rådets direktiv 90/539/EØF om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande og om ændring af beslutning 96/482/EF om dyresundhedsmæssige betingelser og udstedelse af sundhedscertifikat ved indførsel af fjerkræ og rugeæg fra tredjelande, bortset fra strudsefugle og strudseæg, herunder krav om sundhedsforanstaltninger efter indførsel

(meddelt under nummer K(2000) 2261)

(EØS-relevant tekst)

(2000/505/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/539/EØF af 15. oktober 1990 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande(1), senest ændret ved Rådets direktiv 1999/90/EF(2), og særlig artikel 23, stk. 1, artikel 24, artikel 26, stk. 2, artikel 27a og artikel 34,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet, og om ændring af direktiv 89/662/EØF, 90/425/EØF og 90/675/EØF(3), senest ændret ved direktiv 96/43/EF(4), særlig artikel 10, og

ud fra følgende betragtninger:

(1) I Kommissionens beslutning 96/482/EF(5), senest ændret ved beslutning 1999/549/EF(6), fastsættes de dyresundhedsmæssige betingelser og bestemmelserne for udstedelse af sundhedscertifikater ved indførsel af fjerkræ og rugeæg fra tredjelande, bortset fra strudsefugle og strudseæg, herunder krav om sundhedsforanstaltninger efter indførsel.

(2) På baggrund af erfaringen fra anvendelsen af de fastsatte foranstaltninger bør betingelserne for handel inden for Fællesskabet med daggamle kyllinger fra rugeæg, der er indført fra tredjelande, ændres. Ændringen skal gøre det muligt for medlemsstaterne at sende daggamle kyllinger til virksomheder i andre medlemsstater, samtidig med at det sikres, at isoleringskravet efter indførslen overholdes.

(3) Det er derfor nødvendigt at ændre den standardformular, der er fastsat i bilag IV til direktiv 90/539/EØF, og beslutning 96/482/EF.

(4) Det er nødvendigt, at forsendelsesmedlemsstatens myndigheder via Animo-systemet informerer myndighederne på de daggamle kyllingers endelige bestemmelsessted om de dyresundhedskrav, der i disse tilfælde skal overholdes med hensyn til isoleringsperioden.

(5) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Standardformular 2 i bilag IV til direktiv 90/539/EØF affattes som angivet i bilaget til nærværende beslutning.

Artikel 2

I artikel 3, stk. 1, i beslutning 96/482/EF indsættes følgende tekst:"Hvis de daggamle kyllinger ikke opdrættes i den medlemsstat, hvor rugeæggene blev indført, skal de transporteres direkte til og holdes på den bestemmelsesvirksomhed, der er anført i punkt 9.2 i sundhedscertifikatet, standardformular 2 i bilag IV til Rådets direktiv 90/539/EØF, i en periode på mindst tre uger fra udklækningen."

Artikel 3

Denne beslutning gælder for forsendelser af daggamle kyllinger, for hvilke der er udstedt certifikater, fra den 1. oktober 2000.

Artikel 4

Denne beslutning er rettet til medlemsstaterne.

Udfærdiget i Bruxelles, den 25. juli 2000.

På Kommissionens vegne

David Byrne

Medlem af Kommissionen

(1) EFT L 303 af 31.10.1990, s. 6.

(2) EFT L 300 af 23.11.1999, s. 19.

(3) EFT L 268 af 24.9.1991, s. 56.

(4) EFT L 162 af 1.7.1996, s. 1.

(5) EFT L 196 af 7.8.1996, s. 13.

(6) EFT L 209 af 7.8.1999, s. 36.

BILAG

>PIC FILE= "L_2000201DA.001002.EPS">